《呈东坡》
宋代·何恭

昔日欧阳心独苦，搜罗天下文中虎。未逢贾马嗟谁有，昆体文章正旁午。

一得眉山老翁语，始惬平生好奇古。骞腾鸾凤螭虬侣，锦绣肾肠终日吐。

眉山跨马挟双龙，迤逦斜攲剑阁东。一息万里先群雄，是日鲁酒归醇醲。

仁庙当朝起数公，四时阊阖来清风。眉山秉笔摩苍穹，稽首献议何雍容。

是时庆历垂嘉祐，东省西垣半耆旧。一代伟人争入彀，大开黄阁咸虚受。

公时脱颖眉山后，歆向机云同一奏。建安数子空鸣脰，集贤学士皆笼袖。

玉人发马下天阶，华盖星边捧诏来。天子延英不浪开，为公此日深徘徊。

金吾侍侧天颜低，上列四辅前三台。相与畴咨将相材，飘然八骏先龙媒。

西京应制十八九，晁董袖然为举首。此辈昂藏希世有，刘蕡又作蛟龙吼。

观公举劝新人手，玉壶破碎珠囊剖。许国诚心仍贯斗，识者谈之不容口。

天公一见列诗曹，指挥姮娥供兔毫。公歌数阙风刁刁，若耶溪上皆停桡。

郢客掷笔不敢操，楚人往往收离骚。李杜藩墙不甚牢，李白脱却锦绣袍。

东风颠入五湖里，万籁声声酷龙耳。河伯江妃愁欲死，只恐公来搜见底。

南登灞岸将何以，直节壮怀聊自倚。养得身长数千里，天地一夜风雷起。

官家内相能几人，几人到此陪经纶。天语叮咛下降频，金莲烛畔窥龙鳞。

日曝花砖暖绣裀，镮金佩玉何申申。姮娥唤作真麒麟，焉知韩李非前身。

龙楼漏箭铜壶挹，隐约六街驺唱入。传宣使者翻然集，月题控马天门立。

锦笺琼管尚书给，九韶忽然如俯拾。宸恩四海周流及，武帝王封乃平揖。

我宋修文偃武初，词林翰苑森扶疏。窦仪陶谷端何如，峨冠曳履承明庐。

草昧功名向武夫，讨论润色姑徐徐。剪夷五代尊图书，墨客稍稍跻天衢。

中间作者相踵武，请试从头为君语。真宗皇帝亲神宇，杨亿风流玉堂处。

倾金注瓦横樽俎，大笑哄堂任豪举。逡巡百尺江南楮，密扫煤烟骤如雨。

六一超然又不同，陈言万纸一洗空。晋宋齐梁不待攻，两汉直抵元和中。

龙骧凤举扶桑中，五采射日吞长虹。满堂玉磬谐金钟，纷然和者如笙镛。

木铎可怜声独悄，一振铿然须大老。伊说数公无处讨，萧曹丙魏规模小。

马迁班固工品藻，出处行藏何太少。升沉将相王侯了，经天纬地凭谁好。

信知风采古为多，尧舜文章焕若何。东作西成南已讹，真人更集满东坡。

夷夔礼乐俄森罗，黼黻郊庙金盘陀。羽毛率舞呈天和，高阳才子前赓歌。

君哉颔首一俞尔，执简抽毫无及矣。周公整顿乾坤已，开阖明堂复如此。

从头制作轩辕始，海兽山禽咸献美。衮冕分明圭玉侈，六代光华蔼天子。

日月星辰缋九天，虫鱼草木续山川。群圣文章想亦然，百家妙理何周旋。

离离黍稷春风前，东周一去追无缘。帝德王功只仅传，庙堂急管催繁弦。

巍哉孔子尊如帝，矫矫孟轲天莫制。斯文其丧今何在，邹鲁邈然安可再。

扬雄力寡知无奈，天禄校雠真末计。江海悠悠百川逝，回首相望几千载。

熙宁天子悯斯文，展转搜扬到海垠。丞相王公举趾尊，委蛇二老西来宾。

咀嚼六经如八珍，补葺东鲁锄西秦。天子资之又日新，八风自转成天钧。

顷从孟子驱杨墨，他日淫词又榛棘。丰镐荒凉天空碧，中庸一路几充塞。

金陵为此深求直，二十年来人稍识。求之左右逢星极，内圣外王真准的。

古人效学丰文斯，堂陛之间意已移。

彝何虎蜼尊何牺，云何簠簋加灵龟。不然制作知无时，反鲁诗书一贯之。

明明古训识者谁，百家效语如婴儿。蝌蚪六书藏屋壁，岂比钟王论笔迹。

会通意象如作易，不假语言含妙德。倘从对偶音声觅，洙泗文章少平仄。

解到雕虫童子识，斯人稍得扬雄力。熙宁论撰亦何惭，况把先儒众说参。

举世传经作指南，辟雍泮水堆牙签。或者嚣然痛欲歼，安得诸儒口遂钳。

圣主贤王实询佥，公当一语令师严。翻思偃蹇熙宁末，苦信古书由世拙。

金陵户外履成列，称衡一刺终漫灭。彷佛五经无二说，堂堂万里星中月。

欲论西汉谁优劣，忽若吟蝉风脰咽。边韶性懒读书顽，病甚相如下笔悭。

敢望言如雾豹斑，担簦负笈徒间关。沂水春来粗解颜，浴沂童子弥春湾。

先哲如龙尚许攀，鼓琴从之岂浪閒。

可怜道德共耕猎，何苦侯门俟弹铗。不挟而来聊自惬，栩然梦尔为蝴蝶。

饮中数子刘伶侠，江外主人张翰摄。短船下水轻仍捷，落帆解舵吴山胁。

作者简介：何恭，字钦圣（《视听钞》），衢州西安（今浙江衢州）人。神宗熙宁六年（一○七三）进士。事见明天启《衢州府志》卷一○。